32005R1039
L 172/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1039/2005 AL CONSILIULUI
din 21 iunie 2005
de modificare a Regulamentului (CEE) nr. 1907/90 privind marcarea ouălor
CONSILIUL UNIUNII EUROPENE,
având în vedere Regulamentul (CEE) nr. 2771/75 al Consiliului din 29 octombrie 1975 privind organizarea comună a piețelor în sectorul ouălor (1), în special articolul 2 alineatul (2),
având în vedere propunerea Comisiei,
întrucât:
(1)
De la 1 iulie 2005, este necesar să se aplice pe ouăle vândute pe piața publică locală un cod care să reprezinte numărul de identificare al producătorului și care să permită identificarea modului de creștere, în conformitate cu articolul 7 alineatul (1) litera (a) din Regulamentul (CEE) 1907/90 al Consiliului din 26 iunie 1990 privind unele standarde de comercializare a ouălor (2). În anumite state membre, această obligație ar putea să creeze dificultăți în cazul exploatațiilor mici și cu venituri scăzute, a căror producție de ouă se limitează deseori la o activitate suplimentară. Dat fiind faptul că posibilitatea de a vinde ouă de masă pe piața publică locală are o mare importanță economică și socială pentru aceste exploatații, se consideră că statele membre ar trebui să le excepteze de la această obligație. În consecință, ar trebui prevăzută o derogare în această privință pentru producătorii de ouă a căror exploatație nu depășește 50 de găini ouătoare.
(2)
Ținând seama de aspectul urgent al problemei, este necesară acordarea unei derogări de la termenul de șase săptămâni prevăzut la punctul 1.3 din Protocolul privind rolul parlamentelor naționale în Uniunea Europeană, anexat la Tratatul privind Uniunea Europeană și la tratatele de instituire a Comunităților Europene.
(3)
Este, prin urmare, necesar ca Regulamentul (CEE) nr. 1907/1990 să fie modificat în consecință,
ADOPTĂ PREZENTUL REGULAMENT:
Articolul 1
La articolul 2 alineatul (3) din Regulamentul (CEE) nr. 1907/90, ultimul alineat se înlocuiește cu următorul text:
„Cu toate acestea, ouăle vândute de producător pe o piață publică locală prezintă codul definit la articolul 7 alineatul (1) litera (a). Statele membre pot să excepteze de la această obligație producătorii de ouă a căror exploatație nu depășește 50 de găini ouătoare, cu condiția ca aceste ouă să fie vândute pe o piață publică locală situată în zona de producție din statul membru respectiv și ca numele și adresa exploatației să fie precizate la locul de vânzare.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 21 iunie 2005.